Гномов пројекат документације
gnome-doc-list@gnome.org
ВПН вам омогућава да се повежете на локалну мрежу преко интернета. Сазнајте како да подесите ВПН везу.

# Повезивање на ВПН

ВПН (или Виртуелна лична мрежа) је начин повезивања на локалну мрежу преко интернета. На пример, рецимо да желите да се повежете на локалну мрежу на вашем радном месту док сте на службеном путу. Негде ћете наћи везу на интернет (у хотелу) и затим ћете се повезати на ВПН вашег радног места. То ће бити исто као да сте се директно повезали на мрежу на послу, али ће стварна мрежна веза бити преко интернет везе хотела. ВПН мреже су обично шифроване да би спречиле друге да без пријављивања приступе локалној мрежи на коју сте повезани.

Постоји велики број различитих врста ВПН-а. Можда ћете морати да инсталирате неки додатни софтвер у зависности на коју врсту ВПН-а се повезујете. Сазнајте детаље везе од онога ко је задужен за ВПН и видите који ВПН клијент треба да користите. Затим, покрените програм за инсталирање софтвера и потражите пакет Управника мреже који ради са вашим ВПН-ом (ако га има) и инсталирајте га.

Ако не постоји Управник мреже за вашу врсту ВПН-а, вероватно ћете морати да преузмете и да инсталирате неки софтвер клијент од компаније која обезбеђује ВПН софтвер. Вероватно ћете морати да пратите мало другачија упутства како бисте га оспособили за рад.

Када урадите ово, можете да подесите ВПН мрежу:

Кликните на иконицу мреже на горњој траци и изаберите Подешавања мреже.

На списку са леве стране, кликните на дугме + да додате нову везу.

Изаберите ВПН на списку сучеља, и кликните Направи….

Кликните Додај и изаберите коју врсту ВПН везе имате.

Кликните Направи и пратите упутства на екрану, уносећи податке као што је ваше корисничко име и лозинка, и тако редом.

Када сте завршили са подешавањем ВПН-а, кликните на иконицу мреже на горњој траци, идите на ВПН везе и кликните на везу коју сте управо направили. То ће покушати да успостави ВПН везу — иконица мреже ће се променити како буде покушавао да се повеже.

На срећу, успешно ћете се повезати на ВПН. Ако до тога не дође, мораћете двапута да проверите ВПН подешавања која сте унели. Ово можете да урадите кликом на иконицу мреже, кликом на Подешавања мреже и отварањем језичка ВПН.

Да се искључите са ВПН-а, кликните на иконицу мреже на горњој траци и кликните Прекини везу испод назива ваше ВПН везе.