Tarvitset pääkäyttäjäoikeuksia järjestelmän keskeisten asetusten muuttamiseen.
Gnomen dokumentointiprojekti
gnome-doc-list@gnome.org
Timo Jyrinki
timo.jyrinki@iki.fi 2012.

# Kuinka pääkäyttäjäoikeudet toimivat?

Tietokoneella on käyttäjien luomien tiedostojen lisäksi tiedostoja, jotka vaaditaan tietokoneen toimintaa varten. Näitä kutsutaan järjestelmätiedostoiksi, ja kyseisten tiedostojen tärkeyden vuoksi ne on oletuksena suojattu muutoksilta. Myös jotkin sovellukset mahdollistavat tärkeiden tietojen muuttamisen, joten näiden sovellusten käyttö on oletuksena suojattu.

Nämä tiedostot ja sovellukset on suojattu siten, että niiden muuttaminen tai käyttö vaatii käyttäjältä ylläpitäjän oikeudet. Kyseisiä tiedostoja tai sovelluksia ei yleensä tarvita päivittäisessä käytössä.

Toisinaan näiden sovellusten käyttö on tarpeen, joten mikäli tilisi on varustettu ylläpito-oikeuksin, sinua pyydetään tunnistautumaan hetkeksi. Näin tärkeitä muutoksia tekevien sovellusten käyttö on mahdollista. Ylläpito-oikeuksia pyydetään muun muassa käyttäjän pyrkiessä asentamaan uusia sovelluksia tietokoneelle. Kun asennus valmistuu, ylläpito-oikeudet poistuvat käytöstä.

Ylläpito-oikeudet yhdistetään käyttäjätiliin. Läheskään kaikilla käyttäjillä ei pitäisi olla ylläpito-oikeuksia. Ilman ylläpito-oikeuksia uusien sovellusten asentaminen ei ole mahdollista. Joillakin käyttäjätileillä (kuten "root"-tilillä) on pysyvät ylläpito-oikeudet. Ylläpito-oikeuksia ei pidä käyttää jatkuvassa käytössä, sillä silloin käyttäjä saattaa vahingossa muuttaa jotain, mihin ei tulisi koskea (esimerkiksi poistaa tärkeän järjestelmätiedoston).

Yhteenvetona todettakoon, että ylläpitäjän oikeudet mahdollistavat järjestelmään kohdistuvien tärkeiden muutosten tekemisen, mutta samalla ylläpitäjän oikeudet estävät tekemästä näitä muutoksia vahingossa.

# Miten pääkäyttäjä eroaa muista käyttäjistä?

Käyttäjää, jolla on ylläpito-oikeudet, kutsutaan toisinaan "super-käyttäjäksi" ("super user"). Tämä johtuu siitä, että ylläpitäjällä on enemmän oikeuksia kuin peruskäyttäjillä. Toisinaan ennen komentoriville syötettäviä komentoja pyydetään syöttämään komento su tai sudo - tällä tavoin komento suoritetaan ylläpito-oikeuksin.

# Mitä hyötyä ylläpitäjän oikeuksista on?

Ylläpito-oikeuksien vaatiminen ennen tärkeitä järjestelmämuutoksia on hyödyllistä, sillä tällä tavoin pyritään estämään tarkoituksella tai vahingossa tehtävät, mahdollisesti haitalliset toimenpiteet.

Ylläpito-oikeuksia jatkuvasti käyttämällä on mahdollista vahingossa muuttaa tärkeitä tiedostoja tai suorittaa tärkeitä muutoksia tekeviä sovelluksia. Ylläpito-oikeuksien käyttäminen väliaikaisesti vain tarvittaessa ehkäisee vahinkojen syntymistä.

Ylläpito-oikeudet on syytä antaa vain harvoille luotetuille käyttäjille. Tämä estää tavallisia käyttäjiä sotkemasta käyttöjärjestelmää esimerkiksi sallimalla heidän poistaa tarvitsemiasi sovelluksia tai muuttaa tärkeitä tiedostoja. Ylläpito-oikeuksien rajaaminen vain tiettyihin käyttäjiin on tärkeää turvallisuuden kannalta.