Az Ubuntu dokumentációs wiki közreműködői
GNOME dokumentációs projekt
gnome-doc-list@gnome.org
Ha a vezeték nélküli csatoló csatlakoztatva is van, a számítógép nem biztos, hogy megfelelően felismerte.
Griechisch Erika
griechisch.erika at gmail dot com 2011
Kelemen Gábor
kelemeng at gnome dot hu 2011, 2012
Kucsebár Dávid
kucsdavid at gmail dot com 2011
Lakatos 'Whisperity' Richárd
whisperity at gmail dot com 2011
Lukács Bence
lukacs.bence1 at gmail dot com 2011
Nagy Zoltán
dzodzie at gmail dot com 2011

# Vezeték nélküli kapcsolatok hibáinak elhárítása

Ellenőrizze, hogy a számítógép felismerte a vezeték nélküli csatolót

Ha a vezeték nélküli csatoló csatlakoztatva is van, a számítógép nem biztos, hogy felismerte hálózati eszközként. Ebben a lépésben ellenőrizheti, hogy az eszköz megfelelően felismerésre került-e.

Nyisson meg egy Terminál ablakot, írja be az lshw -C network parancsot, és nyomja meg az Enter billentyűt. Ha hibaüzenetet kap, akkor telepítse az lshw programot a számítógépére.

Olvassa el a megjelent információkat, és keresse meg a Wireless interface szakaszt. Ha a vezeték nélküli adapter felismerése sikerült, akkor a kimenetnek ehhez hasonlónak kell lennie:

*-network description: Wireless interface product: PRO/Wireless 3945ABG [Golan] Network Connection vendor: Intel Corporation

Ha fel van sorolva egy vezeték nélküli eszköz, akkor folytassa az Illesztőprogramok lépéssel.

Ha nincs felsorolva vezeték nélküli eszköz, akkor a következő lépések a használt eszköz típusától függenek. Nézze meg lentebb a számítógépében használt vezeték nélküli adapter típusának (belső PCI, USB vagy PCMCIA) megfelelő szakaszt.

# PCI (belső) vezeték nélküli csatoló

A belső PCI adapterek a leggyakoribbak, és az elmúlt néhány évben készült laptopok többségében megtalálhatók. A PCI vezeték nélküli csatoló megfelelő felismerésének ellenőrzéséhez:

Nyisson meg egy Terminált, írja be az lspci parancsot, és nyomja meg az Enter billentyűt.

Nézze végig a megjelenő eszközök listáját, és keresse meg a `Network controller` vagy `Ethernet controller` jelölésűt. Több eszköz is meg lehet így jelölve, a vezeték nélküli csatolónak megfelelő a `wireless`, `WLAN`, `wifi` vagy `802.11` kifejezéseket tartalmazhatja. Egy bejegyzés például így nézhet ki:

Network controller: Intel Corporation PRO/Wireless 3945ABG [Golan] Network Connection

Ha a vezeték nélküli csatolót megtalálta a listában, akkor folytassa az Illesztőprogramok lépéssel. Ha nem talált semmit a vezeték nélküli csatolóról, akkor nézze meg az alábbi utasításokat.

# USB vezeték nélküli csatoló

A számítógép USB portjába csatlakoztatható vezeték nélküli csatolók kevésbé gyakoriak. Ezek közvetlenül csatlakoztathatók az USB portba, vagy USB kábellel a számítógéphez. A 3G/mobil széles sávú csatolók hasonlóan néznek ki a vezeték nélküli csatolókhoz, emiatt győződjön meg róla, hogy az nem egy 3G csatoló. Az USB-s vezeték nélküli csatoló felismerésének ellenőrzéséhez:

Nyisson meg egy Terminált, írja be az lsusb parancsot, és nyomja meg az Enter billentyűt.

Nézze végig a megjelenő eszközök listáját, és keresse meg a vezeték nélküli vagy hálózati eszközre utaló sort. A vezeték nélküli csatolónak megfelelő a `wireless`, `WLAN`, `wifi` vagy `802.11` kifejezéseket tartalmazhatja. Egy bejegyzés például így nézhet ki:

Bus 005 Device 009: ID 12d1:140b Huawei Technologies Co., Ltd. EC1260 Wireless Data Modem HSD USB Card

Ha a vezeték nélküli csatolót megtalálta a listában, akkor folytassa az Illesztőprogramok lépéssel. Ha nem talált semmit a vezeték nélküli csatolóról, akkor nézze meg az alábbi utasításokat.

# PCMCIA eszköz keresése

A PCMCIA vezeték nélküli csatolók általában téglalap alakú kártyák, amelyek a laptop oldalában lévő foglalatba illeszkednek. Leggyakrabban régebbi számítógépekben fordulnak elő. A PCMCIA csatoló felismerésének ellenőrzéséhez:

Indítsa el számítógépét a vezeték nélküli csatoló csatlakoztatása nélkül.

Nyisson meg egy Terminált, írja be a következő parancsot, és nyomja meg az Enter billentyűt:

tail -f /var/log/messages

Ez megjeleníti a számítógép hardverével kapcsolatos üzenetek listáját, és automatikusan frissül, amikor a hardverrel kapcsolatos változás történik.

Helyezze be a vezeték nélküli csatolót a PCMCIA aljzatba, és figyelje a Terminál ablak változásait. A változásoknak információkat kell tartalmazniuk a vezeték nélküli csatolóról. Próbálja ezek alapján azonosítani a csatolót.

A Terminálban futó parancs leállításához nyomja meg a Ctrl C kombinációt. Ezután bezárhatja a Terminált.

Ha talált információkat a vezeték nélküli csatolóról, akkor folytassa az Illesztőprogramok lépéssel. Ha nem talált semmit a vezeték nélküli csatolóról, akkor nézze meg az alábbi utasításokat.

# A vezeték nélküli csatoló felismerése sikertelen

Ha a vezeték nélküli csatoló felismerése sikertelen volt, akkor lehet, hogy nem működik megfelelően, vagy a megfelelő illesztőprogramok nincsenek telepítve. A telepíthető illesztőprogramok keresésének módja az Ön által használt Linux disztribúciótól függ.

A konkrét segítségért nézze meg a disztribúció weboldalának támogatási lehetőségeit. Ezek közé levelezőlisták, fórumok és IRC-csatornák tartoznak, ahol a vezeték nélküli csatolóval kapcsolatos kérdéseket tehet fel.